钦定古今图书集成/明伦汇编/交谊典/第046卷 > 朱子语类 > 《与安宣慰》明·王守仁
## 钦定古今图书集成/明伦汇编/交谊典/第046卷 > 朱子语类 > 《与安宣慰》明·王守仁

某得罪朝廷而来，惟窜伏阴厓幽谷之中，以御魍魉，
则其所宜。故虽夙闻使君之高谊，经旬月而不敢见
若甚简抗者。然省愆内讼，痛自削责，不敢比数于冠
裳，则亦逐臣之礼也。使君不以为过，使廪人馈粟，庖
人馈肉，圉人代薪水之劳，亦宁不贵使君之义而谅
其为情乎？自惟罪人，何可以辱守土之大夫，惧不敢
“当，辄以礼辞，使君复不以为罪。昨者又重之以金帛，
副之以鞍马，礼益隆，情益至，某益用震悚。是重使君
之辱，而甚逐臣之罪也，愈有所不敢当矣。使者坚不
可却，求其说而不得，无已其周之乎？周之亦可受也。
敬受米二石，柴炭鸡鹅，悉受如来数。”其诸金帛鞍马，
使君所以交于卿士大夫者，施之逐臣，殊骇观听，敢
固以辞。伏惟使君处人以礼，恕物以情，不至再辱则
可矣。